AC Milan f'taħditiet biex jestendu l-kuntratt ta' Gigi Donnarumma iżda ….. AC Milan jinsabu f'taħditiet biex jestendu l-kuntratt ta' Gigi Donnarumma, iżda r-Rossoneri qed jikkunsidraw ukoll sostituti possibbli għall-goalkeeper internazzjonali tal-Italja. Il-kuntratt ta' €6m fis-sena ta' Donnarumma jiskadi f'Ġunju u r-Rossoneri offrew liż-żagħżugħ ta' 22 sena kuntratt ġdid ta' €8m fis-sena. L-aġent tal-player Mino Raiola la aċċetta u lanqas irrifjuta l-proposta iżda ilu jieħu ż-żmien qabel ma jiddeċiedi x'se jkun il-futur tal-klijent tiegħu. AC Milan jikkunsidraw l-estensjoni tal-kuntratt ta' Donnarumma bħala l-prijorità tagħhom, iżda diversi rapporti fl-Italja jissuġġerixxu li l-club qed jevalwa wkoll sostituti possibbli għall-goalkeeper internazzjonali tal-Italja. Mike Maignan ta' Lille, Juan Musso ta' Udinese u Pierluigi Gollini ta' Atalanta ħarġu bħala miri ta' trasferiment konkreti għad-Diavoli. Zlatan Ibrahimovic huwa ammiratur ta' Maignan hekk kif il-Franċiż lagħab fit-timijiet taż-żgħażagħ ta' PSG meta Ibra kien jilgħab mal-Pariġini. Il-goalkeeper ta' Lille jinsab fuq ir-radar ta' AC Milan u l-istess jgħodd għal Alphonse Areola li bħalissa jinsab misluf għand Fulham mingħand PSG. Fir-rigward ta' Musso u Gollini, il-prezz mitlub minn Udinese u Atalanta huwa ta' madwar €30m għaż-żewġ goalkeepers. Jekk Donnarumma jonqos milli jiffirma estensjoni tal-kuntratt, wieħed minnhom jista' jissostitwih f'Milan fl-istaġun 2021-22.